ກົມມັດທະຍົມສຶກສາ ກະຊວງສຶກສາທິການ ແລະ ກິລາ (ສສກ) ສຳເລັດການຍົກລະດັບການເຝິກອົບຮົມໃຫ້ຄູເຝິກຂັ້ນແຂວງ ກ່ຽວກັບການແນະນຳຫຼັກສູດ, ການນຳໃຊ້ປຶ້ມແບບຮຽນ ແລະ ຄູ່ມືຄູ ຂັ້ນ ມ7 ໃນວັນທີ 6 ສິງຫາ ຜ່ານມາ ທີ່ສູນເທັກໂນໂນຢີ ຂ່າວສານ ແລະ ການສື່ສານການສຶກສາ ແລະ ກິລາ ໂຮງຮຽນ ມສ ໂພນໝີ ແຂວງວຽງຈັນ ພາຍຫຼັງດຳເນີນມາແຕ່ວັນທີ, 1 ສິງຫາ 2016 ໃຫ້ກຽດເຂົ້າຮ່ວມ ແລະ ມອບໃບຢັ້ງຢືນຂອງທ່ານ ລີຕູ້ ບົວປາວ ຮອງລັດຖະມົນຕີ ກະຊວງສຶກສາທິການ ແລະ ກິລາ, ມີຮອງຫົວໜ້າກົມມັດທະຍົມສຶກສາ ກະຊວງສຶກສາທິການ ແລະ ກິລາ, ຫົວໜ້າທີມຊ່ຽວຊານປະຈຳໂຄງການພັດທະນາຂະແໜງການຍ່ອຍຊັ້ນມັດທະຍົມສຶກສາ (SESDP), ຜູ້ຕາງໜ້າຈາກສະຖາບັນຄົ້ນຄວ້າວິທະຍາສາດການສຶກສາ, ພະແນກສຶກສາທິການ ແລະ ກິລາແຂວງວຽງຈັນ, ບັນດາຄູເຝິກ, ຄູສຶກສານິເທດ, ຄູເຝິກຂັ້ນສູນກາງ, ຊ່ຽວຊານຈາກກະຊວງສຶກສາທິການ ແລະ ກິລາ ແລະ ພາກສ່ວນຕ່າງໆທີ່ກ່ຽວຂ້ອງ ພ້ອມດ້ວຍບັນດາວິທະຍາກອນ ແລະ ສຳມະກອນຈາກ 9 ແຂວງ ເຂົ້າຮ່ວມ.
ໃນໂອກາດດັ່ງກ່າວ, ທ່ານ ໄຊຍະເດດ ຊົງມີໄຊ ຫົວໜ້າພະແນກມັດທະຍົມສຶກສາຕອນປາຍ ກົມມັດທະຍົມສຶກສາ ກະຊວງສຶກສາທິການ ແລະ ກິລາ ໄດ້ກ່າວໃຫ້ຮູ້ວ່າ: ການເຝິກອົບຮົມຄັ້ງນີ້ ແມ່ນເປັນຊຸດ ທີ 2 ເພື່ອເປັນການຖອດຖອນບົດຮຽນກ່ຽວກັບບັນຫາໃນການນໍາເອົາ UBD ເຂົ້າໃນການສອນ ແລະ ການຈັດການຮຽນ-ການສອນ ຂັ້ນ ມ7, ສຶກສາວິທີການສ້າງແຜນການສອນແບບປະສົມປະສານລະຫວ່າງແບບຕາຕະລາງດ້ານການນໍາໃຊ້ໃຫ້ເປັນບົດສອນອັນດຽວກັນ ແລະ ຄົ້ນຄວ້າເນື້ອໃນຫຼັກສູດປະຕິຮູບໃໝ່ຂັ້ນ ມ7, ທົບທວນຄືນດ້ານວິທີສິດສອນ, ປັບປຸງ, ຄັດຈ້ອນເອົາບັນຫາທີ່ເປັນພື້ນຖານຈໍາເປັນທີ່ຈະນໍາໄປຖ່າຍທອດໃຫ້ຄູສອນຂັ້ນ ມ7 ທົ່ວປະເທດ, ພ້ອມທັງໃຫ້ຄູສອນໄດ້ຮັບການຍົກລະດັບໄປໃນຕົວ ແລະ ສາມາດປະຕິບັດຕາມໂຄງການຫຼັກສູດປະຕິຮູບໃໝ່.
ຂະນະດຽວກັນ, ທ່ານ ລີຕູ້ ບົວປາວ ໄດ້ກ່າວໃຫ້ຮູ້ວ່າ: ການຈັດເຝິກອົບຮົມໃນຄັ້ງນີ້ ແມ່ນມີຄວາມໝາຍຄວາມສຳຄັນຫຼາຍຕໍ່ກັບຂະແໜງການສຶກສາຂອງພວກເຮົາ ແລະ ຖືວ່າເປັນການສືບຕໍ່ຈັດຕັ້ງປະຕິບັດແຜນການຮ່ວມມືທີ່ທາງທະນາຄານພັດທະນາເອເຊຍໃຫ້ການສະໜັບສະໜູນ, ໃຫ້ການຊ່ວຍເຫຼືອທາງດ້ານວິຊາການ ກໍ່ຄືທາງດ້ານງົບປະມານ ເພື່ອໃຫ້ພວກເຮົາສາມາດຈັດຕັ້ງປະຕິບັດແຜນຍຸດທະສາດການປະຕິຮູບລະບົບການສຶກສາແຫ່ງຊາດ ເວົ້າລວມ, ເວົ້າສະເພາະ ແມ່ນການພັດທະນາຄຸນະພາບການຮຽນ-ການສອນຢູ່ໃນຊັ້ນມັດທະຍົມສຶກສາຕອນປາຍ (ມ7), ເຊິ່ງເລີ່ມຈາກການພັດທະນາຫຼັກສູດຈາກອັນເກົ່າໄປສູ່ອັນໃໝ່, ໃຫ້ມີປຶ້ມຄູ່ມືຄູ, ໃຫ້ມີເຄື່ອງມື ແລະ ອຸປະກອນທີ່ທັນສະໄໝເຂົ້າໃນການຮຽນ-ການສອນ ໂດຍການນຳໃຊ້ເຄື່ອງມືຕ່າງໆ ເປັນຕົ້ນແມ່ນ ການນຳໃຊ້ວິທີການອອກແບບການສອນໃຫ້ຜູ້ຮຽນເຂົ້າໃຈ ຫຼື UBD. ພ້ອມດຽວກັນນັ້ນ, ກໍ່ເພື່ອເຮັດໃຫ້ຄູສອນໃນຂັ້ນ ມ7 ທົ່ວປະເທດ ໄດ້ມີຄວາມຮູ້ຄວາມສາມາດໃນການນຳໃຊ້ຫຼັກສູດອັນໃໝ່ ທີ່ຈະນຳໄປຈັດຕັ້ງປະຕິບັດເຂົ້າໃນການຮຽນ-ການສອນພາຍໃນໂຮງຮຽນຂອງຕົນໃຫ້ເກີດຜົນປະໂຫຍດຢ່າງສູງສຸດ.
ນອກຈາກນັ້ນ, ທ່ານຍັງໄດ້ຮຽກຮ້ອງໃຫ້ສຳມະນາກອນທຸກທ່ານທີ່ໄດ້ເຂົ້າຮ່ວມການເຝິກອົບຮົມໃນຄັ້ງນີ້, ຈົ່ງນຳເອົາຄວາມຮູ້ທີ່ຕົນໄດ້ຮຽນມາໄປຖ່າຍທອດໃຫ້ແກ່ຄູຜູ້ອື່ນໆອີກ, ເພື່ອເຮັດໃຫ້ການຮຽນ-ການສອນຂອງພວກເຮົາມີຄຸນະພາບ ແລະ ໄດ້ມາດຕະຖານດີຂຶ້ນ.
ສໍາລັບການເຝິກອົບຮົມດັ່ງກ່າວ, ແມ່ນໄດ້ຈັດຂຶ້ນໃນລະຫວ່າງວັນທີ 1-6 ສິງຫາ ຜ່ານມາ ປະກອບມີ 9 ແຂວງຄື: ນະຄອນຫຼວງວຽງຈັນ, ຄຳມ່ວນ, ຈຳປາສັກ, ເຊກອງ, ໄຊຍະບູລີ, ຊຽງຂວາງ, ໄຊສົມບູນ, ຫຼວງນ້ຳທາ ແລະ ແຂວງບໍ່ແກ້ວ. ຫຼັງຈາກນັ້ນ, ໃນພິທີດັ່ງກ່າວ ຍັງໄດ້ມອບໃບຢັ້ງຢືນໃຫ້ແກ່ວິທະຍາກອນ ທັງ 9 ແຂວງທີ່ໄດ້ຜ່ານການເຂົ້າຮ່ວມເຝິກອົບຮົມໃນຄັ້ງນີ້ ຈຳນວນ 198 ຄົນ.
(ສາວແກ້ວອຸດົມ)